ජාතික තරුණ සේවා සභාවේ තරුණ සංවර්ධන හා සංවිධාන අංශය සංවිධානය කරනු ලබන විවිධ දක්‍ෂතා ඇති තරුණ තරුණියන් (ආබාධිත) සඳහා වෙන්වූ ක්‍රීඩා උළෙලක් මාර්තු මස 20 සහ 21 යන දිනවලදී ජාතික තරුණ සේවා සභාවේ මහරගම ශ්‍රී ලංකා යූත් ක්‍රීඩාංගණයේදී පැවැත්වේ.සාමාන්‍ය තරුණ තරුණියන් භුක්ති විඳින සෑම අයිතිවාසිකමක්ම ආබාධිත තරුණ තරුණියන්ට ලබාදිය යුතුය යන මහින්ද චින්තන අපේක්‍ෂාව අනුව මෙම විශේෂ දක්‍ෂතා ඇති තරුණ තරුණියන් වෙනුවෙන් වෙනමම ක්‍රීඩා උළෙලක් පැවැත්වීමට සැලසුම් කළ බව ජාතික තරුණ සේවා සභාවේ සභාපති අධ්‍යක්‍ෂ ජනරාල් ලලිත් පියුම් පෙරේරා මහතා පැවසීය.තරගාවලියට හිමිකම් ඇත්තේ වයස 13 – 29 අතර තරුණ තරුණියන්ටය.පූර්ණ දෘෂ්‍යාබාධිත, අර්ධ දෘෂ්‍යාබාධිත, ශ්‍රවණාබාධිත, කථනාබාධිත, සෙමෙන් මනස වැඩීමේ අය හා රෝද පුටු වශයෙන් කොටස් හයකින් තරගාවලිය පැවැත්වේ.තරගාවලියට ජවන හා පිටිය ක්‍රීඩා ඉසව් 68 ක් සහ රිලේ ධාවන තරගයක් ද තරගාවලියට ඇතුළත් වේ.මාර්තු මස 20 වනදා පෙරවරු 9 ට තරගාවලිය ආරම්භ කෙරෙන අතර, ඒ සමාරම්භක උත්සවයේ ප්‍රධාන ආරාධිතයා ලෙස යෞවන කටයුතු හා නිපුණතා සංවර්ධන නියෝජ්‍ය ඇමැති දුමින්ද දිසානායක මහතා සහභාගි වෙයි.මෙහි විශේෂත්වය වන්නේ ශ්‍රවණාබාධිත ක්‍රීඩක ක්‍රීඩිකාවන් සඳහා සංඥා භාෂාව දත් විනිසුරුවන් යොදා ගැනීමය.21 වන දින පස්වරු 4 ට ජය සංකේත හා ත්‍යාග ප්‍රදානෝත්සවය යෞවන කටයුතු හා නිපුණතා සංවර්ධන ඇමැති ඩලස් අලහප්පෙරුම මහතාගේ ප්‍රධානත්වයෙන් පැවැත්වෙන අතර, අමාත්‍යාංශයේ ලේකම් එස්. එස්. හේවාපතිරණ සහ ජාතික තරුණ සේවා සභාවේ සභාපති අධ්‍යක්‍ෂ ජනරාල් නීතිඥ ලලිත් පියුම් පෙරේරා යන මහත්වරු ද මේ අවස්ථාව වර්ණවත් කරනු ඇත..